N Á V R H

Programu podpory podnikateľov v oblastiach postihnutých povodňami v roku 2002
OBNOVA

Vyhlasovateľ programu:    Ministerstvo financií SR, Ministerstvo pôdohospodárstva SR,
Vykonávateľ programu:     Slovenská záručná a rozvojová banka, a. s.

1.	Predmet a účel podpory

     Cieľom programu je vytvárať zvýhodnené podmienky pre obnovu činnosti  malých a stredných podnikov a priemyselných podnikov s 250 a viac zamestnancov, ako aj pre obce, ktoré boli v roku 2002 postihnuté povodňami v zmysle § 2 ods. 2. zákona č. 231/1999 Z. z. o štátnej pomoci v znení neskorších noviel.

     Predmetom podpory je poskytovanie bankových záruk na finančné úvery podnikateľom a poskytovanie finančných príspevkov na úhradu úrokov z poskytnutých úverov.

2.	Príjemcovia podpory

     O zaradenie do programu môže požiadať akýkoľvek podnikateľský subjekt so sídlom na území Slovenskej republiky spĺňajúci vyššie uvedený predmet a účel programu. 

A) Malým a stredným podnikateľom (ďalej len  „MSP“) sa rozumie:

1.	Malým podnikateľom je podnikateľ, ktorý:  
	a) 	zamestnáva menej ako 50 zamestnancov,
b)	dosahuje ročný obrat najviac 7 000 000 eur^1)_,  alebo vykazuje v účtovnej závierke    hospodársky výsledok najviac 5 000 000 eur,
c)	je ekonomicky nezávislý.

2.	Stredným podnikateľom je podnikateľ, ktorý:
a)	zamestnáva  menej ako 250 zamestnancov,
b)	dosahuje ročný obrat najviac 40 000 000 eur, alebo vykazuje v účtovnej závierke hospodársky výsledok najviac 27 000 000 eur,
c)	je ekonomicky nezávislý.

3.	Ekonomicky nezávislým podnikateľom je podnikateľ, u ktorého: 
a)	podiel  iných podnikateľov ako malých podnikateľov a stredných podnikateľov na základnom imaní alebo na hlasovacích právach nie je 25 % a viac, 

_______________________________________________________
_1/  _Prepočet _EUR _na _Sk _sa _vykoná _aktuálnym _kurzom _ku _dňu _doručenia _žiadosti _o _podporu _do _SZRB

b)	podiel takých malých podnikateľov a stredných podnikateľov, ktorých zakladateľmi sú iní podnikatelia ako malí podnikatelia a strední podnikatelia, na základnom imaní alebo na hlasovacích právach nie je 25 % a viac,
c)	sú preukázateľne zistené vlastnícke vzťahy  na účely overenia splnenia podmienok podľa písmen  a)  a  b)_.

B)   iný podnikateľ ako sú uvedení v bode 2.1. 2.2.,
C)  obce, ktoré spĺňajú predmet a účel programu.

3.	Podmienky podpory

     Podnikateľský projekt musí mať charakter priemyselnej, stavebnej alebo remeselnej výroby, poľnohospodárskej alebo lesníckej výroby, služieb alebo obchodu. Základnou podmienkou podpory je rekonštrukcia podnikateľskej činnosti postihnutej v roku 2002 povodňami.
   
     Projekty musia byť realizované na území Slovenskej republiky.
   
     Pri poskytnutí podpory musia byť jednoznačne vyjasnené majetkovoprávne vzťahy súvisiace s projektom, a to tak, aby bola zaistená jeho realizácia v rozsahu predloženého zámeru minimálne po dobu poskytovania podpory.

     Príjemca podpory je povinný splácať v plnej výške úroky z podporeného úveru. V priebehu roku je možné žiadateľovi poskytnúť podporu iba na jeden podnikateľský projekt.

     Podpory budú vybraným žiadateľom poskytované na základe zmluvy. Zmluva bude obsahovať druh a rozsah podpory, viazaný na plnenie podmienok programu.

     Podpora vo forme príspevku na úhradu úrokov sa vzťahuje iba na úvery, na ktoré bola uzatvorená úverová zmluva po účinnosti tohto programu.

     Podpora sa poskytuje iba k úverom účelovo určených na:

a)	rekonštrukciu alebo výstavbu budov (včítane nákupu pozemkov), pokiaľ boli poškodené alebo zničené povodňami,
b)	opravy alebo nákup nových strojov, zariadení, pokiaľ boli poškodené alebo zničené povodňami,
c)	nákup zničených zásob a úhradu prevádzkových výdavkov spojených s uvedením podnikov do prevádzky,
d)	kúpu poľnohospodárskej pôdy, obstaranie základného stáda, ťažných a chovných zvierat,
e)	obstaranie obežných prostriedkov (obstaranie najmä mladých zvierat a zvierat vo výkrme, zásob krmív, trvalých porastov).

    U obcí môže byť účel úveru rozšírený o možnosť opravy, resp. výstavby chodníkov, lávok, o financovanie spevnenia brehov, náhradného bývania a opravy, rekonštrukcie domov a iných majetkov.
     Postihnutie musí byť preukázané protokolom o škodách spísaným v roku 2002 s poisťovňou alebo potvrdením príslušného okresného úradu.

4.	Druh podpory

4.1.  záruka

     Slovenská záručná a rozvojová banka, a.s. môže poskytnúť záruku na časť istiny úveru poskytovaného úverujúcim peňažným ústavom malým a stredným  podnikateľom postihnutými povodňami až do výšky 90 % istiny úveru. Podnikateľským subjektom s 250 a viac zamestnancami a obciam je možné poskytnúť záruku až do výšky 65 % istiny úveru.

     Táto záruka bude poskytovaná podnikateľom, u ktorých rozsah preukázaných škôd na dlhodobom hmotnom a nehmotnom majetku a zásobách dosiahne aspoň 20 % hodnoty týchto aktív podľa Súvahy ( u podnikateľov, ktorí vedú jednoduché účtovníctvo, podľa úhrnu majetku a zásob) k 31. 1. 2001.

     SZRB poskytuje záruky iba za podmienky splnenia podmienok programu.

4.2.	finančný príspevok na úhradu úrokov

    Slovenská záručná a rozvojová banka, a.s. môže poskytnúť podnikateľským subjektom priamo poškodenými povodňami finančný príspevok vo výške 2 – 7 percentného úroku z bankového úveru určeného na realizáciu podnikateľského projektu. Príspevok sa vypláca postupne podľa splátkového kalendára úrokov, najviac však 4 roky, bez ohľadu na dobu splatnosti úveru.

     Podnikateľom, u ktorých rozsah preukázaných škôd na dlhodobom hmotnom alebo nehmotnom majetku a zásobách dosiahne z hodnoty týchto aktív podľa Súvahy (u podnikateľov, ktorí vedú jednoduché účtovníctvo, podľa úhrnu majetku a zásob) k 31. 12. 2001:
*   do 10 %, bude poskytovaný príspevok vo výške 2 percentného úroku z bankového úveru,
*  od11 % do 50 %, bude poskytovaný príspevok vo výške 3 percentného úroku    z bankového úveru,
*  51 % do 75 %, bude poskytovaný príspevok vo výške 5 percentného úroku z bankového úveru,
*   76 % bude poskytovaný príspevok vo výške 7 percentného úroku z bankového úveru.

     Celková výška príspevku nesmie presiahnuť 5 mil. Sk u malých a stredných podnikov a 10 mil. Sk u podnikov s 250 a viac zamestnancami.

     O poskytnutí príspevku rozhoduje SZRB vo väzbe na splnenie podmienok programu.

     Výška príspevku na úhradu úrokov v percentách nemôže presiahnuť výšku úrokovej sadzby podporovaného úveru k dátumu uzavretia úverovej zmluvy, a to ani v prípade kombinovanej podpory z viacerých príspevkových programov.

5.	Nedodržanie podmienok programu

Neplnenie podmienok programu bude mať za následok vrátenie už vyplateného príspevku na úhradu úrokov.

 Nesplácanie úrokov z podporeného úveru bude mať za následok zastavenie vyplácania podpory.

6.	Doba trvania programu

Doba trvania programu je ohraničená objemom disponibilných finančných prostriedkov.

7.	Postup pri podaní žiadosti o poskytnutie podpory 

a)	Žiadosť o poskytnutie úveru príjemca podpory predloží v úverujúcom peňažnom ústave so sídlom na území SR.
b)	Žiadosť o poskytnutie podpory formou poskytovania záruk a finančných príspevkov spolu s prílohami predkladá príjemca podpory prostredníctvom úverujúceho peňažného ústavu SZRB.
c)	Po komplexnom vyhodnotení podnikateľského projektu, posúdení bonity príjemcu podpory a kvantifikácií rizík, SZRB rozhodne o poskytnutí, resp. neposkytnutí záruky a príspevku.
d)	SZRB v prípade kladného rozhodnutia o poskytnutí záruky a príspevku, uzavrie s príjemcom podpory mandátnu zmluvu a zmluvu o poskytnutí finančného príspevku.
e)	Po podpísaní mandátnej zmluvy a a zaplatení poplatku za poskytnutie záruky mandantom, SZRB vystaví v lehote do 10 dní Potvrdenie o budúcom vystavení bankovej záruky (ďalej len „Potvrdenie“), ktoré zašle úverujúcemu peňažnému ústavu.
f)	Na základe podmienok Potvrdenia uzavrie úverujúci peňažný ústav úverovú zmluvu s podnikateľom, ktorú zašle SZRB.
g)	SZRB po doručení a preskúmaní platnej úverovej zmluvy vystaví a doručí v stanovenej lehote 15 dní po tomto doručení originál záručnej listiny úverujúcemu peňažnému ústavu. 
h)	Banková záruka vzniká doručením záručnej listiny veriteľovi a účinnosť nadobúda dňom prvého čerpania úveru.
i)	Zmluva o poskytnutí finančného príspevku nadobúda účinnosť dňom podpisu obidvoch zmluvných strán.  
j)	Rozhodnutie o neposkytnutí záruky na úver, resp. príspevku SZRB písomne oznámi úverujúcemu peňažnému ústavu a príjemcovi podpory.  

8.	Záverečné ustanovenia

Na poskytnutie podpory formou poskytovania záruk na úvery a finančného príspevku na úhradu úrokov nie je právny nárok.
Program nadobúda platnosť dňom schválenia.

Projektový náčrt

Riešenie následkov povodní a budovanie stavieb na prevenciu pred povodňami

Žiadateľ o úver | Slovenská záručná a rozvojová banka
Ručiteľ | Slovenská záručná a rozvojová banka
Príjemca | Obce, vodohospodárske podniky, iný investor do vodohospodárskych úprav
Úver | The Global Loan
Objem | 10 mil. eur
Lehota splatnosti | 15 – 20 rokov
Odklad splátky istiny | 3 – 5 rokov
Účel projektu | Odstránenie následkov povodní, škôd na majetku obcí a podnikateľských subjektov. Investície do prevencie pred povodňami, najmä hrádzí a brehových opevnení a ďalších opatrení v súlade s programom Protipovodňovej ochrany SR.
Plánované práce a časový harmonogram | Bude upresnené podľa jednotlivých investorov
Prijímatelia úveru od SZRB | Obce, vodohospodárske podniky, podniky povodia a podnikatelia s najväčšími škodami na majetku

Plán financovania

Vlastné zdroje: 10 – 25 % z ceny obstarania 
Verejné zdroje: (rozpočty obcí, krajov, štátny rozpočet): do 25 % z ceny obstarania 
Externé zdroje vrátane zdrojov z linky CEB/SZRB: 50 – 75 % z ceny obstarania

Iné | Čerpanie úveru – účelové, po predložení dokladov, monitoring úveru po štvrťrokoch